夢仙
作者：周密
朝代：宋

paragraphs: 有美人兮山之陽，步秋翠兮搴孤芳。
姿綽約兮瑩冰霜，珮珊珊兮摇明璫。
婉相顧兮袂載揚，聞語笑兮春風香。
口授余兮長生方，將俾爾兮壽而康。
黄鵠舞兮白雲翔，殷空半兮鳴琳琅。
隔一水兮遥相望，欲往從之兮無津梁。
天風吹髮兮毛骨凉，萬籟發兮響笙篁。
恍身世兮俱相忘，驚夢幻兮意自傷。
覺山川兮阻且長，感遊子兮思故鄉。
白露滴兮月在牀，五湖秋晚兮木葉黄。
蘭可佩兮荷可裳，仰天一笑兮歌滄浪。